贈張績禹功
作者：石介
朝代：宋

paragraphs: 李唐元和閒，文人如蠭起。
李翱與李觀，言雄破奸宄。
孟郊及張籍，詩苦動天地。
持正不退讓，子厚稱絕偉。
元白雖小道，急名愈弗已。
卒能霸斯文，昌黎韓夫子。
吾宋興國來，文人如櫛比。
黄州才專勝，漢公氣全粹。
晦之號絕羣，平地走虎兕。
謂之雖駮雜，亦文中騏驥。
白稹洎盧震，江沱自爲水。
朱嚴兼孫僅，培塿對嶽峙。
卒能霸斯文，河東柳開氏。
嗟吁河東沒，斯文乃屯否。
汨汨三十年，淫哇滿人耳。
粵從景祐後，大儒復倡始。
文人如麻立，樅樅攢戰騎。
徂徠山磊砢，生民實頑鄙。
容貌不動人，心膽無有比。
不度蹄涔微，直欲觸鯨鯉。
有慕韓愈節，有肩柳開志。
今讀禹功文，予戟寒相倚。
實光千里高，飛出破屋裏。
龍音萬丈長，拔出重淵底。
雷霆皆藏身，日星或失次。
我慙年老大，才力漸衰矣。
禹功氣奔壯，今方二十二。
前去吾之年，猶有十四歲。
今讀禹功文，魂魄已驚悸。
更加十四年，世應絕儔類。
卒能霸斯文，吾恐不在己。
禹功幸勉旃，當仁勿讓爾。